बाबा का अनशन तुड़वा कर रहूंगा : श्री श्री रविशंकर  
श्री श्री रविशंकर ने अस्पताल में रामदेव से मुलाकात के बात कहा कि ये मेरा संकल्प है कि मैं बाबा रामदेव का अनशन तुड़वा कर रहूंगा।
श्री श्री रविशंकर ने बाबा रामदेव से अस्पताल में शनिवार को फिर मुलाकात की है। उन्होंने कहा कि ये मेरा संकल्प है कि मैं बाबा रामदेव का अनशन तुड़वा कर रहूंगा। उन्होंने कहा कि बाबा रामदेव मेरी बात जरूर मानेंगे। उन्होंने इन आरोपों को गलत बताया कि वह मध्यस्थ की भूमिका निभा रहे हैं। उन्होंने कहा कि उनकी केंद्र सरकार से कोई बात नहीं हुई है। बाबा रामदेव से श्री श्री रविशंकर ने शुक्रवार को भी मुलाकात की थी।  भ्रष्टाचार और कालेधन पर अपनी मांग को लेकर अनशन पर बैठे रामदेव की हालत बिगड़ जाने के बाद शुक्रवार शाम उन्हें हिमालयन आयुर्विज्ञान संस्थान में भर्ती कराया गया। रामदेव को सेलाइन वाटर और ग्लूकोज चढ़ाया गया।  रामदेव की देखरेख कर रहे डॉक्टर दीपक गोयल ने कहा, रामदेव का रक्तचाप और धड़कन शुक्रवार रात कम हो गए थे। लेकिन समस्या पर नियंत्रण कर लिया गया है। उनकी हालत स्थिर है। उन्होंने कहा कि रामदेव कमजोर हैं और उन्हें बैठने तथा बोलने में थोड़ी समस्या हो रही है। अस्पताल द्वारा जारी मेडिकल बुलेटिन के अनुसार रामदेव की धड़कन और रक्तचाप धीरे-धीरे स्थिर हो रहे हैं और उनकी तबीयत में सुधार हो रहा है।  अस्पताल के चिकित्सा अधीक्षक डॉ एसएल जेठानी ने कहा कि रामदेव का यकृत और गुर्दे सामान्य रूप से काम कर रहे हैं। इससे पहले रामदेव के प्रवक्ता एसके तिजारावाला ने शनिवार सुबह जारी बयान में कहा था कि चिकित्सकीय देखरेख और निगरानी के बावजूद रामदेव के रक्तचाप में गिरावट आई।  उधर, रामदेव को नई दिल्ली के एम्स भेजे जाने की संभावना के सवाल पर डॉ गोयल ने कहा कि फिलहाल इसकी कोई जरूरत नहीं है। उन्होंने एक सवाल के जवाब में कहा कि रामदेव आईसीयू में नहीं हैं, वह वीआईपी वार्ड में हैं। उन्हें सामान्य सेलाइन और विटामिन दिए गए। उन्हें शरीर में पानी की कमी की समस्या हो रही है। डॉक्टरों ने कहा कि ग्लूकोज और सामान्य सेलाइन चढ़ाने के बाद उनकी हालत में सुधार हो रहा है।  इस बीच, अन्ना कैंप में शामिल स्वामी अग्निवेश ने रामदेव से अनशन तोड़ने की बात कही है और सरकार और रामदेव के बीच सुलह कराने के लिए अपने नाम की पेशकश की है।  बाबा रामदेव के मुद्दे पर बीजेपी के कोर ग्रुप की शुक्रवार को बैठक हुई। लालकृष्ण आडवाणी के घर हुई बैठक में पार्टी के वरिष्ठ नेता मौजूद थे। बैठक के बाद पार्टी प्रवक्ता रवि शंकर प्रसाद ने कहा कि बाबा रामदेव का मुद्दा राज्य सरकार का नहीं, बल्कि केंद्र सरकार का है, इसलिए केंद्र सरकार को इस पर ध्यान देना चाहिए। रविशंकर प्रसाद ने कहा कि बाबा रामदेव की सेहत को लेकर केंद्र सरकार को गंभीरता से विचार करना चाहिए।  (इनपुट भाषा से भी)